Diari Oficial de la Generalitat Valenciana


Sumari del DOGV 2472, del 20-03-1995 (1995/834147)

ORDRE de 22 de febrer de 1995, de la Conselleria d'Educació i Ciència, per la qual es convoquen ajudes econòmiques per a les corporacions locals i entitats sense intenció de guany que despleguen la formació de persones adultes a la Comunitat Valenciana durant l'exercici 1995.
------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/22/(1)/dof/vci/html**

### Dades del document

Número de DOGV
:   2472

Data del DOGV
:   20-03-1995

Secció del DOGV
:   DISPOSICIONS GENERALS

Número del document
:   1995/834147


Data del document
:   22-02-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 22 de febrer de 1995, de la Conselleria d'Educació i Ciència, per la qual es convoquen ajudes econòmiques per a les corporacions locals i entitats sense intenció de guany que despleguen la formació de persones adultes a la Comunitat Valenciana durant l'exercici 1995.   
La formació de persones adultes necessita, per al compliment dels seus objectius, la participació activa dels agents socials configurats fonamentalment a través de les corporacions locals i les entitats sense intenció de guany que despleguen ensenyaments i activitats formatives i culturals per a la població adulta, reforçant així l'acció educativa de la xarxa de centres de la Conselleria d'Educació i Ciència de la Generalitat Valenciana.  
La importància creixent d'aquest sector educatiu s'ha posat de manifest amb l'aprovació el passat 18 de gener de la Llei de Formació de les Persones Adultes amb un alt grau de consens entre les diverses forces polítiques representades a les Corts Valencianes. L'aprovació d'aquesta llei, basant-se en els avanços aconseguits fins ara en aquest camp, servirà per a obrir noves vies per a la formació d'adults, entesa d'ara endavant des d'una perspectiva més dinàmica i participativa. Aquestes vies hauran de ser més específicament concretades en la diversa normativa de desplegament reglamentari de la llei que haurà de ser promulgada en els pròxims mesos.  
En aquest sentit, el règim de finançament establert en els articles 27 i 28 de la Llei de Formació de Persones Adultes haurà de ser demorat fins que es procedisca al desplegament reglamentari d'aquesta i, en concret, a la creació dels diferents òrgans de govern i participació que en l'esmentada llei apareixen prefigurats. No obstant això, la necessitat de garantir per a l'exercici 1995 l'actual prestació de serveis en aquest camp per part de les corporacions locals a través dels programes municipals d'EPA, i també d'altres entitats sense intenció de guany col·laboradores, aconsella donar continuïtat a un sistema d'ajudes econòmiques que contribuïsquen a atendre parcialment les despeses derivades de la prestació dels esmentats serveis per part dels habituals prestataris, sobretot considerant que la disposició transitòria segona de la Llei de Formació de Persones Adultes reconeix la vigència dels actuals programes d'EPA fins al moment de l'extinció del títol de Graduat Escolar.   
L'enorme esforç desplegat per les corporacions locals en aquest camp, materialitzat no sols des d'un punt de vista merament econòmic sinò també en una atenció creixent a les necessitats educatives de la població adulta a través d'una major diversificació dels programes formatius, i el necessari reconeixement a aquest esforç per part de l'administració educativa ha conduït a un increment substancial dels fons destinats a donar cobertura a la present convocatòria, tal com s'estableix en la Llei de Pressupostos de la Generalitat Valenciana per a 1995.  
Finalment, la present convocatòria estableix, a més, per primera vegada la inclusió, entre els objectius de la subvenció, dels cursos de valencià ofertats pels programes municipals d'EPA per a la població adulta en el marc del Programa de Promoció dels Coneixements de Valencià en la Població Adulta, en compliment d'allò que disposa la Resolució de 30 de juny de 1994, del conseller d'Educació i Ciència, per a l'aplicació de l'esmentat programa.  
Per tot això, en virtut de les atribucions que em confereix l'article 35 de la Llei de Govern Valencià,  
ORDENE:  
Primer  
La Conselleria d'Educació i Ciència, dins dels límits pressupostaris aprovats amb aquesta finalitat, concedirà ajudes econòmiques destinades al finançament parcial dels programes d'Educació de Persones Adultes, patrocinats per les corporacions locals i per les entitats col·laboradores que, sense finalitat de lucre, desenvolupen igualment activitats d'aquesta modalitat educativa.  
Segon  
1. L'import global màxim que podrà assignar-s'hi, en concepte d'aquestes ajudes, serà de 239.442.747 PTA, i l'abonament es realitzarà a càrrec de la línia de subvenció 4.03 de la secció, servei i programa 82.35.253.30 d'Ensenyament Primari d'aquest exercici econòmic.  
2. La quantitat que resulte adjudicada a cada corporació local o entitat col·laboradora, sumada a altres ingressos que aquesta reba pel mateix concepte, no podrà ser superior a les despeses que efectue l'entitat beneficiària.  
3. La quantitat que resulte adjudicada a cada beneficiari d'aquestes ajudes no podrà depassar l'ajuda total sol·licitada per la corporació local o entitat col·laboradora.  
Tercer  
S'aproven les bases per les quals es regeix aquesta convocatòria i el model d'instància que s'inclouen en l'ordre, com a annexos I i II, respectivament.  
DISPOSICIONS FINALS  
Primera  
Es delega en la Direcció General de Centres Docents la facultat de concedir aquestes subvencions i se l'autoritza perquè dicte les resolucions necessàries per al desplegament i execució d'aquesta ordre.  
Segona  
Per tal d'assegurar una distribució més equilibrada dels recursos, es delega expresament en la Direcció General de Centres Docents la facultat per a fixar, a proposta de la comissió de baremació de les ajudes, un límit màxim per a aquestes subvencions en funció del nombre de participants.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 22 de febrer de 1995  
El conseller d'Educació i Ciència  
JOAN ROMERO I GONZáLEZ  
ANNEX I  
Bases de la convocatòria  
I. Bases per a les corporacions locals.  
Primera. Finalitats de la subvenció  
Per a les corporacions locals que despleguen la formació de persones adultes a la Comunitat Valenciana durant l'exercici 1995, les ajudes econòmiques aniran destinades al finançament parcial de la despesa derivada de:  
a) La contractació del personal docent que desplega el currículum reglat de l'EPA, incloent-hi el que desplegue projectes d'alfabetització i d'integració de col·lectius desfavorits.  
b) La contractació del personal docent dels cursos inclosos en el Programa de Promoció dels Coneixements de Valencià en la Població Adulta.  
c) El pagament al personal que impartisca altres activitats culturals i formatives en el Programa d'EPA, destacant les de formació ocupacional, aquelles que possibiliten l'accés a altres trams del sistema educatiu i també altres activitats de dinamització sociocultural.  
d) L'adquisició de material educatiu i bibliogràfic i altres despeses de funcionament ocasionades pel Programa d'EPA, especialment aquelles derivades del desplegament de la Programació General Anual, la promoció de l'alfabetització i la integració social i també la coordinació i vertebració comarcal.  
Segona. Requisits  
1. Podran sol·licitar aquestes ajudes les corporacions locals que siguen titulars d'un centre o desenvolupen un programa d'EPA, situat a l'àmbit de la Comunitat Valenciana, i que complesquen els requisits següents:  
a) Haver iniciat les activitats d'EPA abans de l'1 de gener de 1995.  
b) Tenir establerts ensenyaments reglats d'almenys un dels tres cicles de l'Educació Permanent d'Adults, segons allò establert per l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol), i tenir l'autorització administrativa corresponent, com a mínim, abans de l'acabament del termini de presentació de sol·licituds de la present convocatòria. A aquest efecte, es considerarà equivalent a l'autorització administrativa disposar de l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del CEVEAD, amb la consegüent concessió per al curs 1994-95.  
c) No haver subscrit cap conveni de col·laboració per al seu funcionament amb la Generalitat Valenciana.  
d) Haver justificat l'ajuda econòmica que per aquest mateix concepte es va concedir en l'exercici 1994, en cas que la corporació local es trobara inclosa en la corresponent resolució de concessió de les ajudes.  
e) Haver donat d'alta en la Seguretat Social el personal docent que desplega el currículum reglat de l'EPA.  
2. Addicionalment, en el cas dels cursos de nivells bàsics de valencià, aquests hauran de complir els requisits següents:  
a) Tenir una dedicació lectiva mínima de 60 hores, estar impartits per professorat contractat i en possessió de la titulació adient (llicenciatura en Filologia Valenciana, diploma de mestre de valencià o equivalents).  
b) Estar adreçats a població adulta i incloure's com una oferta específica del Programa d'EPA.  
c) Iniciar-se o haver-se iniciat amb anterioritat a la data d'acabament del termini de presentació de sol·licituds de la present convocatòria i ajustar-se als programes de la Junta Qualificadora de Coneixements de Valencià.  
d) Tenir un mínim de 15 alumnes i un màxim de 35.  
e) No haver estat subvencionats per al mateix període per la Direcció General de Política Lingüística de la Conselleria d'Educació i Ciència.  
f) Complir tots aquells altres requisits que estableix la Resolució d'1 de setembre de 1994, de les direccions generals d'Ordenació i Innovació Educativa, de Centres Docents i de Política Lingüística, per la qual es dicten instruccions per al desplegament del Programa de Promoció dels Coneixements de Valencià en la Població Adulta en els centres i programes municipals d'EPA.  
Tercera. Documentació  
La sol·licitud haurà d'anar acompanyada de la documentació següent:  
1. Certificat de l'acord del ple de la corporació o de l'acord de la comissió de govern, en la qual s'aprove la sol·licitud d'ajuda que es pretén obtenir, a més del compromís de la corporació local de:  
- Observar les directrius i línies de coordinació que establisca la Conselleria d'Educació i Ciència.  
- Mantenir en funcionament el Programa d'EPA durant tot l'exercici 1995.  
- Sotmetre's a les actuacions de comprovació que puga efectuar aquesta conselleria i a les de control financer que corresponen a la Intervenció General pel que fa a l'ajuda concedida.  
2. Certificat del secretari de la corporació local on conste l'existència, en els pressupostos de la corporació per a 1995, de quantitats consignades per a l'Educació Permanent d'Adults, indicant-hi les partides, la denominació d'aquestes i la quantia de què consten, i també el compromís de la corporació de no disminuir ni anul·lar aquesta consignació. A més, a efectes informatius, aquestes consignacions hauran de ser refoses i especificades en dues grans partides: despeses de personal contractat per al funcionament del Programa d'EPA i altres despeses de funcionament.  
3. Pressupost previst d'ingressos i despeses per al funcionament del Programa d'EPA durant l'any 1995, segons el model inclòs en l'annex II.a).  
4. Relació nominal de la plantilla del personal docent que desplega el currículum reglat de l'EPA i/o, si s'escau, el Programa de Promoció dels Coneixements de Valencià en la Població Adulta, segons el model inclòs en l'annex II.b).  
5. Relació nominal de la plantilla del personal dependent de la corporació local que imparteix altres activitats culturals i formatives dins del Programa d'EPA, segons el model inclòs en l'annex II.c).  
6. Fotocòpia compulsada de la titulació del personal docent que desplega el currículum reglat de l'EPA, i també, si s'escau, de la titulació que habilita per a l'ensenyament del valencià al personal docent dels cursos inclosos en el Programa de Promoció dels Coneixements de Valencià en la Població Adulta.  
7. Fotocòpia compulsada dels contractes (laborals, de serveis o administratius) realitzats, fent-hi constar les hores de contractació setmanal i, en cas de diferir-hi, les hores de dedicació al Programa d'EPA. En cas de personal funcionari o altre personal que no tinga contracte, caldrà acompanyar una certificació del secretari de la corporació local acreditativa de les dades sol·licitades.  
8. Fotocòpia compulsada del TC-1 i TC-2 del mes de desembre de 1994 (laborals) i/o dels rebuts de pagament del Règim Especial de Treballadors Autònoms del mateix mes (autònoms), on consten els treballadors que componen la plantilla del personal docent del centre o programa d'EPA.  
Tots els documents que s'hi aporten hauran de ser originals o fotocòpies compulsades.  
II. Bases per a les entitats col·laboradores sense intenció de guany.  
Quarta. Finalitats de la subvenció  
Per a les entitats sense intenció de guany que despleguen activitats de formació de persones adultes a la Comunitat Valenciana durant l'exercici 1995, les ajudes econòmiques aniran destinades al finançament parcial de la despesa derivada de la contractació del personal docent que desplega el currículum reglat de l'EPA i del personal que imparteix altres activitats culturals i formatives.  
Cinquena. Requisits  
Podran sol·licitar aquestes ajudes les persones físiques o jurídiques, públiques o privades, sense intenció de guany que, ubicades en l'àmbit de la Comunitat Valenciana, complesquen els requisits següents:  
1. Haver iniciat les activitats d'EPA abans de l'1 de gener de 1995.  
2. Tenir establert el primer cicle dels ensenyaments d'Educació Permanent d'Adults i tenir un informe de la Inspecció Educativa en què es faça constar el desenvolupament regular de la tasca alfabetitzadora. En cas de realitzar a més ensenyaments reglats en el segon i tercer cicle de l'Educació Permanent d'Adults d'acord amb l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol), caldrà disposar de l'autorització administrativa corresponent, com a mínim, abans de l'acabament del termini de presentació de sol·licituds de la present convocatòria. A aquest efecte, es considerarà equivalent a l'autorització administrativa tenir l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del CEVEAD, amb la consegüent concessió per al curs 1994-95.  
3. Quan el programa educatiu es dedique a persones amb discapacitats de diversa mena, caldrà disposar d'un informe de la Inspecció Educativa en què es faça constar l'adequació o equivalència d'aquest al primer cicle dels ensenyaments d'EPA.  
4. Haver justificat l'ajuda econòmica que per aquest mateix concepte es va concedir en l'exercici 1994, en cas que l'entitat es trobara inclosa en la resolució de concessió de les ajudes corresponent.  
5. Haver donat d'alta en la Seguretat Social personal docent que desenvolupe el currículum reglat de l'EPA o impartisca altres activitats culturals i formatives.  
6. Haver complert les obligacions tributàries especificades en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer), en compliment d'allò que disposa l'article 47.7 del Decret Legislatiu del Consell de 26 de juny de 1991 (DOGV núm. 1588, de 17 de juliol) i la resta de la normativa concordant.  
Sisena. Documentació  
La sol·licitud haurà d'anar acompanyada de la documentació següent:  
1. Certificat de l'acord de l'òrgan de direcció corresponent o certificació del titular de l'entitat, en la qual conste la sol·licitud d'ajuda que es pretén obtenir, expressant-hi la quantitat i la finalitat, a més del compromís de l'entitat de:  
- Observar les directrius i línies de coordinació que establisca la Conselleria d'Educació i Ciència.  
- Mantenir en funcionament les activitats d'EPA durant tot l'exercici 1995.  
- Sotmetre's a les actuacions de comprovació que puga efectuar aquesta conselleria i a les de control financer que corresponen a la Intervenció General pel que fa a l'ajuda concedida.  
2. Certificació del titular de l'entitat en la qual consten els fons destinats per aquesta durant l'exercici 1995 per atendre els dos grans capítols de despesa següents: despeses de personal contractat per al funcionament del Programa d'EPA i altres despeses de funcionament.  
3. Fotocòpia compulsada de la targeta de persones jurídiques i entitats en general o del NIF de l'entitat sol·licitant.  
4. En els supòsits en què la configuració jurídica de l'entitat sol·licitant pressupose l'existència d'intenció de guany o es tracte d'una persona física, caldrà presentar-hi declaració expressa i formal del fet que el servei o l'activitat per als quals se sol·licita l'ajuda no tenen aquesta finalitat. A més d'això, aquesta declaració quedarà subjecta a la comprovació respectiva.  
5. Pressupost previst d'ingressos i despeses per al funcionament de les activitats d'EPA durant l'any 1995, segons el model inclòs en l'annex II.a).  
6. Relació nominal de la plantilla del personal docent dependent de l'entitat que desplega el currículum reglat de l'EPA, segons el model inclòs en l'annex II.b).  
7. Relació nominal de la plantilla del personal dependent de l'entitat que imparteix altres activitats culturals i formatives dins del Programa d'EPA, segons el model inclòs en l'annex II.c).  
8. Fotocòpia compulsada de la titulació del personal docent que desplega el currículum reglat de l'EPA.  
9. Fotocòpia compulsada dels contractes (laborals o de serveis) realitzats, fent-hi constar les hores de contractació setmanal i, en cas de diferir-hi, les hores de dedicació a les activitats d'EPA.  
10. Fotocòpia compulsada del TC-1 i TC-2 del mes de desembre de 1994 (laborals) i/o dels rebuts de pagament del règim especial de treballadors autònoms del mateix mes (autònoms), on conste el personal docent de l'entitat encarregat de les activitats d'EPA.  
11. Certificat expedit pel titular o representant legal de l'entitat de trobar-se al corrent en el compliment de les obligacions tributàries, segons el que estableix l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrero) i el Decret Legislatiu de 26 de juny de 1991 (DOGV núm. 1.588, de 17 de juliol), pel qual s'aprova el text refós de la Llei d'Hisenda Pública.  
12. Relació nominal de les persones matriculades en les activitats reglades i no reglades de l'EPA per al curs 1994-95, en què s'incloga l'edat, el DNI i el nivell instructiu o activitat en què es troben matriculats.  
Tots els documents que s'hi aporten hauran de ser originals o fotocòpies compulsades.  
II. Bases comunes  
Setena. Sol·licituds  
1. Les sol·licituds les haurà de formalitzar l'alcalde-president de la corporació local o el titular de l'entitat o representant legal, atenent el model que s'acompanya, com annex II, a la present convocatòria, i hauran d'anar adreçades a la direcció territorial d'Educació corresponent.  
2. Les instàncies, juntament amb els annexos i la documentació, es podran presentar a les direccions territorials d'Educació corresponents, a les oficines d'informació, iniciatives i reclamacions de la Generalitat Valenciana o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas de la tramesa per correu certificat, la presentació de la documentació a l'oficina de Correus corresponent haurà de fer-se en sobre obert, perquè siga segellada i datada pel funcionari abans que siga certificada.  
3. El termini de presentació de les sol·licituds serà de 20 dies hàbils comptadors des de l'endemà de la publicació de la present convocatòria en el Diari Oficial de la Generalitat Valenciana.  
Vuitena. Tramitació per part de les direccions territorials d'Educació  
1. Si en el moment de la recepció de la instància i els documents n'hi manca qualsevol, la direcció territorial d'Educació corresponent els reclamarà a la corporació local o entitat sol·licitant, per correu certificat i amb justificant de recepció, i li concedirà un termini de 10 dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, perquè siga arxivat sense més tràmits i, per consegüent, la institució sol·licitant quedarà exclosa de la present convocatòria.  
2. Una vegada estiguen complets els expedients, la Inspecció Educativa emetrà un informe sobre els punts següents:  
- Comprovació de les dades aportades per la corporació local o entitat en la sol·licitud.  
- Compliment dels requisits generals de la convocatòria.  
- Valoració de l'organització i funcionament del centre o programa d'EPA del curs 1994-95.  
- Nombre de grups, alumnat atés i hores setmanals dels tres cicles d'ensenyament reglat de l'EPA.  
- Personal docent i no docent: titulació, dependència orgànica i temps dedicació al programa d'EPA.  
- Data d'inici de les activitats per al curs 1994-95.  
- En el cas dels cursos de nivells bàsics de valencià, compliment dels requisits previstos en la base segona, apartat 2 d'aquesta ordre, i nombre de cursos i nombre total d'hores de dedicació lectiva als esmentats cursos per part del personal docent contractat.  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, a fi que se'n faça la tramitació corresponent.  
Novena. Proposta de resolució  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió integrada per:  
- La directora general de Centres Docents, qui hi actuarà com a presidenta.  
- Els directors territorials d'Educació d'Alacant, Castelló i València.   
- Un/a inspector/a designat/ada pel secretari general a proposta de la directora general de Centres Docents.  
- Un/a representant de la Federació Valenciana de Municipis i Províncies.  
- Un/a representant pertanyent a la Federació Valenciana d'Associacions d'Alumnes d'EPA.  
- Un/a representant pertanyent a una de les associacions professionals vinculades a la formació d'adults legalment constituïdes  
- Una persona de reconegut prestigi en el camp de la formació de persones adultes, designada per la presidenta de la comissió.  
- Un/a representant de la Direcció General d'Ordenació i Innovació Educativa.  
- Un/a representant de la Direcció General de Política Lingüística.  
- El/la cap de la Secció de Subvencions de la Direcció General de Centres Docents, qui n'actuarà com a secretari/ària.  
2. La Comissió ajustarà el seu funcionament a allò establert per l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La Comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els apartats i criteris següents:  
A) Per a despeses de personal derivades de l'aplicació del currículum reglat de l'EPA:  
- Valoració de l'organització i funcionament del centre o programa d'EPA, efectuada per la Inspecció Educativa.  
- Data d'inici de les activitats.  
- Nombre de grups de persones ateses pel centre o programa d'EPA. El recompte es farà a partir de la següent distribució de l'alumnat per grup:  
Alfabetització de 10 a 12 alumnes  
Neolectors de 15 a 20 alumnes  
Educació de Base de 25 a 30 alumnes  
Graduat de 30 a 40 alumnes  
- Nombre d'habitants de la població.  
- Tipus de relació contractual amb el professorat.  
- Nombre d'hores de contracte a la setmana del professorat dependent de la corporació local o entitat.  
- Nombre de professorat contractat amb relació a la totalitat del professorat del centre.  
- Aportació econòmica dels alumnes per l'ensenyament reglat.  
A judici de la comissió, podrà ser valorada l'actuació en sectors de població amb altes taxes d'analfabetisme o en àrees territorials amb escassos recursos educatius i l'atenció a grups de persones adultes amb discapacitats de diversa mena.  
B) Per a despeses del personal docent dels cursos de nivells bàsics de valencià:  
- Nombre de cursos i nombre total d'hores de dedicació lectiva als esmentats cursos.  
- Nombre d'habitants de la població.  
C) Per a despeses de personal contractat d'altres activitats culturals i formatives:  
- Valoració de l'organització i funcionament del centre o programa d'EPA, efectuada per la Inspecció Educativa.  
- Pressupost destinat per la corporació local o entitat a les esmentades activitats.  
- Nombre d'hores de contractació (laboral, de serveis o administrativa) del personal que desplega les esmentades activitats.  
- Nombre d'habitants de la població.  
D) Per a despeses d'adquisició de material educatiu i blibliogràfic o altres despeses de funcionament, especialment aquelles derivades del desplegament de la programació general anual, la promoció de l'alfabetització i la integració social i també la coordinació i vertebració comarcal.  
- Valoració de l'organització i funcionament del centre o programa d'EPA, efectuada per la Inspecció Educativa.  
- Pressupost destinat per la corporació local per a atendre les esmentades despeses.  
- Nombre d'habitants de la població.  
Deu. Resolució  
1. Una vegada realitzada la proposta de la Comissió sobre l'adjudicació de quantitats i la denegació de subvenció als centres que no complesquen els requisits disposats en l'ordre de convocatòria, la Direcció General de Centres Docents resoldrà, per delegació del conseller d'Educació i Ciència, la present convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència aquesta base caldrà que siga dictada en el termini màxim de sis mesos comptadors des del dia de l'entrada en vigor de la present ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana especificant-hi, entre d'altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors des de la publicació de la resolució.  
Onze. Justificació de la subvenció  
1. Per a la percepció de la subvenció els beneficiaris hauran de justificar davant de la Direcció General de Centres Docents, les despeses i la destinació d'aquesta per un import igual o superior a l'ajuda concedida.  
2. Les entitats sense intenció de guany que resulten beneficiàries hauran d'acreditar, a més, el compliment de les obligacions tributàries i davant la Seguretat Social que els pertoquen, d'acord amb allò establert per l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer) i el Decret Legislatiu de 26 de juny de 1991 (DOGV núm. 1.588, de 17 de juliol), pel qual s'aprova el text refós de la Llei d'Hisenda Pública.  
3. En la documentació que té per objecte justificar la subvenció caldrà incloure:  
A) Corporacions locals:   
- Certificació del secretari de la corporació en què conste una relació detallada i comprensiva de la totalitat dels ingressos, despeses i obligacions generats pel Programa d'EPA imputables a l'exercici 1995, així com el fet del dipòsit i custòdia dels justificants originals de les esmentades despeses en la intervenció i tresoreria de la corporació local, a disposició de les comprovacions i requeriments que calguen per part dels òrgans gestors de la Conselleria d'Educació i Ciència. La relació de despeses a justificar es realitzarà per cadascun dels apartats de subvenció que es contemplen en la resolució de la present convocatòria.  
B) Entitats sense intenció de guany:  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel Programa d'EPA imputables a l'exercici 1995.  
- Documentació de caràcter econòmic emesa en 1995 que justifique, per import igual o superior a l'ajuda concedida, les despeses derivades de la contractació de personal docent que desplega el currículum reglat de l'EPA i/o que imparteix altres activitats culturals i formatives (fulls de salari del personal docent i butlletes de cotització a la Seguretat Social).  
- Certificat expedit per la tresoreria general de la Seguretat Social corresponent, on conste que l'entitat beneficiària es troba al corrent de les seues obligacions davant la Seguretat Social.  
- Certificat expedit per l'administració corresponent de l'Agència Estatal d'Administració Tributària, on conste que l'entitat beneficiària es troba al corrent de les seues obligacions tributàries, acompanyat de documentació relativa a l'impost d'activitats econòmiques.   
Tots els documents hauran de ser originals o fotocòpies compulsades.  
La Direcció General de Centres Docents fixarà en la resolució de la present convocatòria el termini per a la presentació de la documentació justificativa de la subvenció.  
Dotze. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de la concessió.  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques, o d'altres ens públics o privats, supere el cost de l'activitat que desenvoluparà el beneficiari.  
2. Escaurà el reintegrament de les quantitats percebudes i l'exigència de l'interés de mora, des del moment del pagament de la subvenció, en els casos següents:  
2.1 Incompliment de l'obligació de justificació.  
2.2 Obtenció de la subvenció sense complir les condicions requerides.  
2.3 Incompliment de la finalitat per a la qual va ser concedida la subvenció.  
2.4 Incompliment de les condicions imposades als beneficiaris amb motiu de la concessió de la subvenció.  
3. S'haurà de reintegrar la quantitat transferida o reduir parcialment la subvenció aprovada, en els casos següents:  
3.1 Quan la documentació aportada reflectisca un import total inferior a la subvenció aprovada.  
3.2 Quan els documents aportats no complisquen els requisits legals perquè siguen expedits.  
3.3 Quan els documents es referisquen a un col·lectiu o plantilla major que la que li correspon únicament al centre i no vagen acompanyats d'un certificat del titular de l'entitat, en què s'especifique, a més de l'import total a què fa referència l'esmentat document, la part que s'atribueix exclusivament al centre educatiu.  
4. Així mateix, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrera sobre el cost de l'activitat desplegada.  
5. Igualment, la no presentació de la documentació assenyalada en la base onze d'aquesta ordre en el termini que es determine en la resolució de la present convocatòria suposarà la pèrdua del dret a rebre la subvenció per part del beneficiari.  
Tretze. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència, l'obtenció de subvencions o ajudes destinades a aquesta mateixa finalitat, provinents de qualsevol ens públic o privat.


Còpia Permalink ELI